A Bizottság 1887/2003/EK rendelete

(2003. október 27.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2176/2002/EK bizottsági rendelettel [1] módosított, a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendeletre [2], és különösen annak 9. cikkének (1) a) bekezdésére,

mivel:

(1) A 2658/87/EGK rendelethez mellékelt Kombinált Nómenklatúra egységes alkalmazásának biztosítása érdekében az e rendelet mellékletében említett árucikkek besorolására vonatkozóan intézkedéseket kell elfogadni.

(2) A 2658/87/EGK rendelet megállapította a Kombinált Nómenklatúra általános értelmezési szabályait. Ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, illetve azt további albontással egészíti ki, továbbá amelyet különös közösségi rendelkezések határoznak meg az árukereskedelemmel kapcsolatos tarifális és egyéb intézkedések alkalmazása céljából.

(3) Az említett általános szabályok értelmében az e rendelet mellékletében szereplő táblázat 1. oszlopában megnevezett árucikkeket a 3. oszlopban feltüntetett indoklásnak megfelelően a 2. oszlopban feltüntetett KN-kód szerint kell besorolni.

(4) Indokolt, hogy a tagállamok vámhatóságai által a kombinált nómenklatúrába tartozó árucikkek besorolása tekintetében közzétett és az e rendelettel meghatározott jogoknak meg nem felelő kötelező érvényű tarifális felvilágosításra a legutóbb a 2700/2000/EK európai parlamenti és tanácsi rendelettel [3] módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [4] 12. cikk (6) bekezdésének rendelkezései értelmében a jogosultak még három hónapig hivatkozhassanak.

(5) Az ebben a rendeletben előírt intézkedések összhangban állnak a Vámkódex Bizottság véleményével,

ELFOGADTA EZT A RENDELETET:

1. cikk

A mellékletben szereplő táblázat 1. oszlopában megnevezett áruk Kombinált Nómenklatúrán belüli besorolása ezentúl az említett táblázat 2. oszlopában feltüntetett megfelelő KN-kód(ok) szerint történik.

2. cikk

A tagállamok vámhatóságai által kibocsátott kötelező érvényű tarifális felvilágosítás, amely nem felel meg e rendelet rendelkezéseinek, további három hónapon át hivatkozás alapját képezheti a 2913/92/EGK rendelet 12. cikkének (6) bekezdése alapján.

3. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. október 27-én.

a Bizottság részéről

Frederik Bolkestein

a Bizottság tagja

[1] HL L 331., 2002.12.7., 3. o.

[2] HL L 256., 1987.9.7., 1. o.

[3] HL L 311., 2000.12.12., 17. o.

[4] HL L 302., 1992.10.19., 1. o.

--------------------------------------------------

MELLÉKLET

Árumegnevezés | KN-kód szerinti besorolás | Indoklás |

(1) | (2) | (3) |

Sovány tejpor laktóz hozzáadásával a következő összetételben (tömegszázalék): tejzsír 0.6fehérje 33.5laktóz 57 | 04049021 | A besorolást a Kombinált Nómenklatúra alkalmazásának 1. és 6. általános szabály rendelkezései, a 4. árucsoport 1. megjegyzése, valamint a 0404, 040490 és a 04049021 KN kódokhoz tartozó árumegnevezések szövege határozza meg. A 4. árucsoport alkalmazásában a laktóz inkább tekinthető természetes tejalkotórésznek, mint cukor- vagy más édesítőanyagnak. Bár a termék kizárólag természetes tejalkotórészekből áll, nem lehet a 0402-os vámtarifaszám alá sorolni, mivel laktóz hozzáadásával, a terméknek már nem az az összetétele, mint a természetes sovány tejpornak. |

--------------------------------------------------